## L’Espai d’Art Contemporani de Castelló posa a la disposició del públic el seu arxiu bibliogràfic d’art contemporani amb més de 5.000 volums

*** Entre les publicacions destaquen monografies d’artistes, catàlegs d’exposicions o revistes d’art contemporani
* La zona està oberta per a ser utilitzada com a espai de consulta, lectura o estudi**

L’Espai d’Art Contemporani de Castelló (EACC), espai de l’Institut Valencià de Cultura, posa a la disposició del públic la seua àmplia col·lecció bibliogràfica d’art contemporani en un espai per a la reflexió, la investigació i l’aprenentatge.

Així, l’EACC compta amb una àrea destinada a la consulta del seu arxiu bibliogràfic, compost per més de 5.000 volums especialitzats en art contemporani. Entre els fons disponibles s’inclouen monografies d’artistes, catàlegs d’exposicions i revistes especialitzades, tots accessibles per a consultar-los en sala.

L’àrea d’arxiu i documentació és d’accés lliure i pot utilitzar-se també com a zona de lectura o estudi general.

La ubicació de l’EACC, pròxima a centres educatius com el Conservatori Professional de Música Mestre Tàrrega, el Conservatori Superior de Música Salvador Seguí i l’Escola d’Art i Superior de Disseny de Castelló (EASD), reforça la seua funció com a recurs de suport a la formació artística i cultural del seu alumnat i de tota la societat castellonenca.

L’horari de l’àrea d’arxiu i documentació coincidix amb l’horari d’obertura del centre: de dilluns a dissabte, de 10:00 a 14:00 hores i de 16:00 a 20:00 hores; i diumenges i festius de 10:00 a 14:00 hores.

**Exposició ‘Off Voices’, de Candice Breitz**

D’altra banda, cal recordar que l’EACC continua, fins al 8 de febrer, amb l’exposició ‘Off Voices’ de Candice Breitz.

L’artista ocupa la sala de l’EACC amb una sèrie d’obres que exploren com el culte a les celebritats, l’omnipresència de les xarxes socials i els sistemes de privilegi blanc s’utilitzen com a ferramentes que competixen per captar la nostra atenció.

Per a conéixer més profundament la proposta de l’artista, tots els dissabtes a les 11:00 i 12:30 hores un equip didàctic i de mediació realitza un recorregut guiat per l’exposició. La visita està oberta a tot el públic i no és necessària reserva prèvia.

Més informació en [ivc.gva.es](https://ivc.gva.es/).

Fecha: 29/12/2025